Norrænu læknafélögin hafa árum saman haft með sér samstarf á vettvangi sem kallast Norræna læknaráðið . Það fundar annað hvert ár , en stjórn þess hittist tvisvar á ári . Á þessum vettvangi skiptast menn á skoðunum og upplýsingum um allt það sem skiptir lækna máli hverju sinni og er efst á baugi í löndunum fimm . Á næstunni má búast við að ráðið verði sýnilegra þegar það fær sérstakan bás á heimasíðu hvers félags , en ákvörðun þess efnis var tekin á síðasta fundi stjórnar læknaráðsins í Osló hinn 12. febrúar síðastliðinn . Meðal annarra málefna sem þar voru rædd og eru mjög áhugaverð má nefna þessi þrjú : o Öryggi sjúklinga . Danska læknafélagið hefur haft frumkvæði að þessu máli undanfarin ár í Danmörku og hefur markvisst unnið að framgangi þess . Í fyrstu var hugmyndafræðin mótuð en hún felst í því að líta á það sem miður fer í heilbrigðiskerfinu einkum sem kerfisvandamál fremur en einstaklingsvandamál . Í því felst að litið er á uppkomin mál með því hugarfari að það eigi að leiða til breytinga á vinnuferli , skipulagi eða tæknibúnaði fremur en að leiða einstakling til ábyrgðar . Þetta er svipuð hugmyndafræði og notuð er til að bæta flugöryggi . Leiðin er sú að öll frávik sem leiða beinlínis til heilsutjóns , eða hefðu getað gert það ef ekki hefði uppgötvast í tíma , eru skráð og yfirfarin . Veruleg yfirsjón leiðir auðvitað til aðgerða gegn þeim einstaklingum sem eiga í hlut eins og nú er . Jafnframt hugmyndafræðinni var unnið að mati á umfangi heilsutjóns af völdum meðferðar og birtist niðurstaðan í Ugeskrift for læger ( Schiöler T , et al . 2001 ; 163 : 5370 - 8 ) . Svo virðist sem hátt í 10% sjúklinga sem leggjast inn á sjúkrahús verði fyrir einhvers konar heilsutjóni sem stafar af meðferð og umönnun og er það svipuð niðurstaða og fengist hefur í öðrum hliðstæðum rannsóknum . Vandamálið er því síður en svo lítið . Næsta skrefið var kynning . Hún var gerð gagnvart sjúklingafélögum , öðrum fagfélögum , eigendum sjúkrastofnana og stjórnmálamönnum . Stofnað var félag sem er óháð öllum þessum aðilum þar sem umræðan hefur farið fram . Umræðan hefur nú leitt til uppbyggingar upplýsingakerfis sem á að þjóna þessum tilgangi og er lagagrundvöllur að verða tilbúinn . o Réttur til meðferðar . Mismunandi hvernig á þessu er haldið á hinum Norðurlöndunum en markmiðið er hið sama , að tryggja að óeðlilegur dráttur verði ekki á meðferð sem hefur verið ákveðin . Í Noregi getur sjúklingur leitað annað með vandamál sín og fengið meðferð greidda ef sá tími sem áætlaður var í bið eftir aðgerð verður lengri en viðkomandi sérfræðingur ákvað og skráði . Það þýðir til dæmis að sjúklingur með slitna mjöðm sem bæklunarlæknir hefur metið að þurfi aðgerð innan hálfs árs á rétt á að leita til annars sjúkrahúss og fá meðferð þar hafi þessi tími liðið án aðgerðar . Sú meðferð getur allt eins verið utanlands með vissum takmörkunum . Í Danmörku hefur verið sett tveggja mánaða bið fyrir alla . Að þeim tíma liðnum getur sjúklingur leitað til sjúkrahúss á öðru landsvæði , einkasjúkrahúss eða sjúkrahúss erlendis og fengið meðferðina greidda . Þetta hefur leitt til verulegrar styttingar á flestum biðlistum því landshlutasjúkrahúsin hafa lagt í átak til að stytta þá . Í Svíþjóð er verið að ræða frekari útfærslu á svipuðum réttindum þannig að réttindin séu einnig tryggð í heilsugæslunni . Á vettvangi evrópskra læknafélaga á sér einnig stað umræða um aukin réttindi sjúklinga til meðferðar . o Þátttaka í almennri umræðu . Í Finnlandi er kosið til þings um þessar mundir . Þar hefur læknafélagið stuðlað að megni að því að fá heilbrigðismál á dagskrá hinnar pólitísku umræðu meðal annars með útgáfu bæklings sem hefur fengið víðtæka dreifingu . Þar eru tekin upp þau mál sem félaginu finnst eðlilegt að rædd séu við stjórnmálamenn , svo sem réttindamál sjúklinga , aðgengi að þjónustu , skipulag þjónustunnar og fjármögnun . Hefur það með öðru leitt til þess að heilbrigðismál eru eitt af kosningamálunum þar í landi . Sænska læknafélagið gerði svipað átak í aðdraganda þingkosninga þar í landi á síðastliðnu hausti . Hér hefur verið tæpt á nokkrum málefnum sem rædd eru á vettvangi norræna læknaráðsins . Umræðan sem þar fer fram leiðir oft til þess að ný málefni eru tekin á dagskrá í einu landi þegar ljóst er að félag í öðru landi hefur náð árangri . Mikilvægt er að Læknafélag Íslands nýti sér þessi mál í umræðu hér .